Landmand Carl Erik Svenstrup fra Nørager undrer sig. Han har nemlig fået påbud fra kommunen om at anskaffe sig en gyllealarm. I Miljøstyrelsens lovgivning står der nemlig, at hvis et vandløb ligger inden for 100 meter skal tanken forsynes med gyllealarm for at begrænse et eventuelt udslip.. Et vandløb ligger 70 meter fra Carl Eriks gylletank. Eneste men er, at gyllen skal løbe op ad denne skrænt, for at nå over i bækken. Derfor har han ikke tænkt sig at investere de 15-20.000 en alarm koster. - Jeg synes det er fuldstændig tosset. Der vil det aldrig kunne rende over, siger Carl Erik Svenstrup. I Rebild Kommune er de, fuldstændige enige med landmanden i hans betragtninger. - Man skal ophæve tyngdeloven, hvis der skal gylle over på den anden side. Det er fuldstændig vanvittigt. For der skal 3 søndage i en uge før der kan komme gylle på den anden side af åen, siger Gert Fischer, der er formand for Teknik- og Miljøudvalget ved Rebild Kommune. Følger Carl Erik ikke kommunens påbud efter Miljøstyrelsens anvisninger, risikerer han at blive trukket i landbrugsstøtten. Det kan blive ligeså bekosteligt som at anskaffe sig en gyllealarm. - Rebild kommune skal overholde gældende regler. Men reglen er fuldstændig tosset, siger Gert Fischer. Kommer der tilsyn er kommunen dog forpligtet til at indberette at landmanden ingen gyllealarm har. Kommer det så vidt stopper Carl Erik som landmand. - Jeg har kun lige lidt fedkvæg. Hvis ikke jeg kan have lov til at have det holder jeg helt op, siger han.

Referat:
Landmand offer for grotesk gylleregel